“તારે પૂરી વાત સાંભળવી હોય તો કહું.” નીરવે ગળામાં બાઝેલી ખરખરી દૂર કરતાં કહ્યું, “હું અને ઉષ્મા નિશાળમાં સાથે ભણતાં ત્યારથી એકબીજા તરફ આકર્ષાયેલાં. કૉલેજમાંય સાથે હતાં. પછી તો અમે લગ્ન કરવાનું નક્કી કરી નાખ્યું. પણ ઉષ્માના પપ્પાને અમારાં લગ્ન મંજૂર નો’તાં, એ સમાચાર આપવા ઉષ્મા એ સાંજે બાગમાં આવી. એ બાગમાં અમે ઘણી વાર મળતાં. એ મારે માટે એક સ્વેટર પણ લેતી આવી હતી. એણે રડતાં-રડતાં બધી વાત કરી. અમે બંનેએ એના પપ્પાની મરજી વિરુદ્ધ લગ્ન કરી નાંખવાનું નક્કી કરી નાખ્યું. એ પછી અમે છૂટાં પડ્યાં. તે દિવસે ઘેર જતાં રસ્તામાં કારની હડફેટમાં આવી જતાં ઉષ્મા…” નીરવ આગળ બોલી શક્યો નહીં. એની વેદના ઓગળીને આંસુના રૂપમાં વહેવા લાગી. શ્વેતાની પણ એ જ દશા હતી.